ക്രൂ ചേഞ്ചിംഗിന് എത്തിയ കപ്പലിലെ ജീവനക്കാര്ക്ക് കൊവിഡ് കോവളം: വിഴിഞ്ഞത്ത് ക്രൂ ചേഞ്ചിംഗിന് എത്തിയ കപ്പലിലെ ജീവനക്കാര്ക്ക് കൊവിഡ്. കൊവിഡ് സ്ഥിരീകരിച്ച കപ്പലിലെ അഞ്ച് ജീവനക്കാരെ നെയ്യാറ്റിന്കരയിലെ സ്വകാര്യ ആശുപത്രിയില് പ്രവേശിപ്പിച്ചു. മറ്റ് 18 ജീവനക്കാരെ തുറമുഖ വാര്ഫില് എത്തിച്ച് ആര്.ടി.പി.സി.ആര് ടെസ്റ്റ് നടത്തിയശേഷം തിരികെ കപ്പലില് എത്തിച്ചു. സിംഗപ്പൂരില് നിന്ന് സൂയസ് കനാല് വഴി ഈജിപ്തിലേക്ക് പോവുകയായിരുന്ന ഓയില് ടാങ്കര് വിസ്കോ അഡ്വഞ്ചറിലെ ജീവനക്കാര്ക്കാണ് കൊവിഡ് സ്ഥിരീകരിച്ചത്. 23 ജീവനക്കാരുള്ള കപ്പലില് നിന്ന് 9 പേരെ വിഴിഞ്ഞത്ത് ഇറക്കാനും പകരം 9 പേരെ കയറ്റാനുമായി ഇന്നലെ രാവിലെയാണ് വിസ്കോ വിഴിഞ്ഞം കടലില് നങ്കൂരമിട്ടത്. അസ്വസ്ഥത അനുഭവപ്പെട്ട ജീവനക്കാര് കപ്പലില് സൂക്ഷിച്ചിരുന്ന ആന്റിജന് കിറ്റുകളുടെ സഹായത്തോടെ നടത്തിയ പരിശോധനയില് കൊവിഡ് സ്ഥിരീകരിച്ചതോടെ ഇവര് തുറമുഖ വകുപ്പധികൃതരുടെ സഹായം തേടി. തുടര്ന്ന് വാര്ഫില് എത്തിച്ച രോഗികളെ ആശുപത്രിയിലേക്ക് മാറ്റുകയായിരുന്നു. മറ്റ് ജീവനക്കാരെ പുറത്തിറക്കി ആര്.ടി.പി.സി.ആര് ടെസ്റ്റ് നടത്തി കപ്പലില് അണുനശീകരണവും നടത്തിയാണ് തിരികെ കപ്പലില് പ്രവേശിപ്പിച്ചത്. ജീവനക്കാരുടെ പരിശോധനാഫലം വന്നശേഷമേ കപ്പല് തീരം വിടുകയുള്ളൂവെന്ന് അധികൃതര് അറിയിച്ചു.